Title: MINISTERSTVO ZAHRANIČNÝCH VECÍ SR
Author: vzor
Last saved by: user
Company: MZV SR

MINISTERSTVO ZAHRANIČNÝCH VECÍ SLOVENSKEJ REPUBLIKY

Informácia o vykonávaní medzinárodných zmlúv za rok 2010

Bratislava, marec 2011

MINISTERSTVO ZAHRANIČNÝCH VECÍ SLOVENSKEJ REPUBLIKY

Informácia o vykonávaní medzinárodných zmlúv za rok 2010

				O B S A H 

I.	Všeobecné hodnotenie vykonávania medzinárodných 
zmlúv za rok 2010								str. 1

II.	Vykonávanie medzinárodných zmlúv podľa jednotlivých
gestorov									str. 1

A.	Ministerstvá								str. 1

 	Ministerstvo dopravy, výstavby a regionálneho rozvoja SR		str. 1
	Ministerstvo financií SR						str. 4
	Ministerstvo hospodárstva SR					str. 7
	Ministerstvo kultúry SR						str. 8
	Ministerstvo obrany SR						str. 9
	Ministerstvo pôdohospodárstva a rozvoja vidieka SR		str. 10
	Ministerstvo práce, sociálnych vecí a rodiny SR			str. 11
	Ministerstvo spravodlivosti SR					str. 12
	Ministerstvo školstva SR						str. 14
	Ministerstvo vnútra SR						str. 15
  	Ministerstvo zahraničných vecí SR					str. 17
	Ministerstvo zdravotníctva SR					str. 21
	Ministerstvo životného prostredia SR				str. 21

B. 	Ostatné ústredné orgány štátnej správy				str. 22

	Národný bezpečnostný úrad						str. 22
	Úrad jadrového dozoru						str. 22
	Úrad pre normalizáciu, metrológiu a skúšobníctvo SR		str. 23
Úrad priemyselného vlastníctva SR 					str. 23
Správa štátnych hmotných rezerv SR				str. 23

III.		Záver									str. 23

I. Všeobecné hodnotenie vykonávania medzinárodných zmlúv za rok 2010

Medzinárodné zmluvy sú hlavným prameňom bilaterálnej, ale aj multilaterálnej právnej úpravy vzťahov medzi štátmi a poskytujú právny základ pre všestrannú medzinárodnú spoluprácu. To všetko objektívne zvyšuje úlohu a význam medzinárodných zmlúv ako dôležitého prostriedku zabezpečenia nielen konkrétnych vzťahov medzi dvoma  alebo viacerými štátmi, ale veľké množstvo z nich upravuje celé oblasti medzinárodných vzťahov. Tomuto trendu zodpovedá i záujem SR o budovanie efektívnej a komplexnej zmluvnej základne. 
SR od svojho vzniku dňa 1. januára 1993 aktívne buduje vlastnú zmluvnú základňu. Dôkazom toho je skutočnosť, že podpísala 1322 dvojstranných zmlúv, z toho v roku 2010 56 a uzavrela 333 mnohostranných zmlúv, z toho 34 v roku 2010. Tieto medzinárodné zmluvy zodpovedajú zahraničnopolitickej orientácii SR. 
V roku 2010 pokračoval proces modifikácie zmluvnej základne nadväzujúci na vstup SR do Európskej únie a to tak, aby bol čo v najväčšej miere dosiahnutý jej súlad s právom EÚ. Táto povinnosť SR ako člena EÚ vyplynula jednak z článku 351 Zmluvy o fungovaní Európskej únie (pôvodne čl. 307 Zmluvy o založení Európskych spoločenstiev), ako aj z článku 6 ods. 10 Aktu o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia. 
Potreba zosúlaďovania medzinárodných zmlúv s právom EÚ podstatne ovplyvnila aj dlhodobo prebiehajúci proces revízie zmluvnej základne s jednotlivými štátmi po sukcesii SR do zmlúv bývalej ČSFR, ktorá tým získala novú dimenziu. Cieľom revízie zmluvnej základne je potvrdiť platnosť aktuálnych medzinárodných zmlúv a skončiť platnosť tých zmlúv, ktoré sa nevykonávajú, sú prekonané, resp. sú v rozpore s právom EÚ. V  roku 2010 slovenská strana preto vykonávala ďalšie opatrenia s cieľom potvrdiť revíziu zmluvnej základne so zostávajúcimi krajinami, kde rokovania neboli ešte ukončené. 
Aj v  roku 2010 bola naďalej venovaná sústredená pozornosť skvalitneniu zmluvnej základne SR, najmä s ohľadom na vytvorenie najvýhodnejších podmienok pre medzinárodnú spoluprácu. 

II. Vykonávanie medzinárodných zmlúv podľa jednotlivých gestorov

A. Ministerstvá

A.1. Ministerstvo dopravy, výstavby a regionálneho rozvoja SR

V roku 2010 Ministerstvo dopravy, výstavby a regionálneho rozvoja Slovenskej republiky  (MDVRR SR) pokračovalo v procese harmonizácie dvojstranných dohôd, ktoré boli uzavreté s tretími štátmi, s legislatívou EÚ a Kódexom schengenských hraníc. Taktiež pokračovalo v nahrádzaní medzinárodných zmlúv, do ktorých sukcedovala SR, novými medzinárodnými zmluvami. Zmluvné vzťahy boli iniciované v súlade s odporúčaniami Európskej komisie a so zameraním zahraničnej politiky SR na rok 2010. Prioritou rezortu bol rozvoj dopravnej infraštruktúry a jej napojenie na susedné krajiny.

Cestná doprava
V oblasti cestnej dopravy sa MDVRR SR zameralo na uzatváranie dvojstranných zmlúv so štátmi bývalej Juhoslávie v súlade s programom Východného partnerstva EÚ. Ide  o krajiny, s ktorými má EÚ uzatvorené dohody o stabilizačnom a prístupovom partnerstve s dôrazom na liberalizáciu tranzitnej a dvojstrannej cestnej dopravy. Boli iniciované alebo sa uskutočnili rokovania s Arménskom, Bosnou a Hercegovinou, Srbskom, Tureckom a Čiernou Horou, s ktorou bol odsúhlasený text dohody o medzinárodnej cestnej osobnej a nákladnej doprave.
V nadväznosti na zámer zahraničnej politiky SR budovať zmluvnú základňu s kaukazskými štátmi, MDVRR SR plánuje rokovať o uzavretí medzinárodných zmlúv o cestnej doprave s Arménskom, Azerbajdžanom, Gruzínskom a Kirgizskom. Uzavretie zmluvy v tejto oblasti iniciovalo diplomatickou cestou aj Jordánsko. 
	Dňa 1. januára 2011 nadobudli platnosť zmeny a doplnky Európskej dohody o medzinárodnej cestnej preprave nebezpečných vecí (ADR).

Civilné letectvo
V oblasti civilného letectva MDVRR SR v roku 2010 pokračovalo vo vytváraní transparentných a harmonizovaných podmienok vo vzťahu k tretím štátom, v ich zosúlaďovaní s právnym poriadkom EÚ. Za týmto účelom boli podpísané medzinárodné zmluvy s Arménskom, Ukrajinou a Singapúrom. 
Boli odsúhlasené texty dohôd s Čínou, Indiou a Spojenými arabskými emirátmi a korešpondenčne sa dojednávali nové dohody o leteckých dopravných službách s Jordánskom  a Bieloruskom. V októbri 2010 sa uskutočnilo expertné rokovanie s Ukrajinou k zmene Dohody medzi vládou Slovenskej republiky a Kabinetom ministrov o delegovaní zodpovednosti za letové prevádzkové služby a o prevádzke medzinárodného letiska Užhorod z r. 2004.

Cestná infraštruktúra
	V cestnej infraštruktúre smerovalo úsilie k skvalitneniu vzťahov a spolupráce 
v oblasti údržby úsekov ciest a mostov na štátnych hraniciach a prepojení cestnej siete 
na spoločných štátnych hraniciach s Poľskom a Maďarskom. Vo vzťahu k Poľsku bol v júni 2010 odsúhlasený text dohody o mieste prepojenia  rýchlostných ciest R4 a S19. 
	S Maďarskom sa v októbri 2010 v Bratislave uskutočnilo rokovanie o prepojení cestnej siete medzi Košicami a Miškovcom a o výstavbe mostov nad riekou Ipeľ a Dunaj. Rokovania o jednotlivých dohodách budú pokračovať aj v roku 2011.
Problematickým sa javí plnenie Dohody medzi vládou Slovenskej republiky a Kabinetom ministrov Ukrajiny o výstavbe nového cestného hraničného priechodu Čierna – Solomonovo, podpísanej 11. októbra 2007. Na základe dohody sa začala projektová príprava stavby „I/79 Čierna – Solomonovo, rekonštrukcia cesty“. Podľa dohody má byť zabezpečená investičná príprava cestnej infraštruktúry v lehote do 3 rokov odo dňa nadobudnutia platnosti dohody dňa 5. júla 2008. Podľa MF SR táto nebola zaradená medzi  priority v rámci prípravy rozpočtu verejnej správy na roky 2010 – 2012. 
Problematický je aj záväzok vybudovať na území svojho štátu infraštruktúru potrebnú na spoločnú kontrolu kontrolných orgánov oboch strán. Spoločná kontrola sa má vykonávať na základe osobitnej dohody, ktorá je v gescii MV SR. Takáto dohoda ešte nie je s Ukrajinou dohodnutá. Predpokladom uzavretia dohody by mali byť zmeny v Schengenskom hraničnom kódexe, ktoré má Európska komisia zámer zaviesť. Návrh zmien bude po predložení  kolégiu EK prerokovaný v Rade. S prijatím zmien sa podľa vyjadrenia experta EK počíta v júni tohto roku.
MF SR navrhuje dohodnúť s Ukrajinou odklad plnenia dohody alebo ju vypovedať. MDVRR SR má v úmysle svoje záväzky vyplývajúce z dohody splniť. K iniciovaniu rokovaní s Ukrajinou s cieľom posunutia termínu plnenia dohody je potrebná súčinnosť ostatných kompetentných orgánov.
	
Vodná doprava
	Pri vykonávaní dohôd v oblasti vodnej dopravy sa nevyskytli žiadne problémy. Otvorenou zostáva otázka platnosti Zmluvy o obchode a plavbe medzi Československou socialistickou republikou a Maďarskou ľudovou republikou (Praha 20. decembra 1963), ktorú MR navrhla zrušiť v rámci revízie, s čím MDVRR SR nesúhlasilo.
	Nedoriešenou zostala aj zmena Dohovoru o režime plavby na Dunaji (Belehrad, 
18. augusta 1948), ktorý sa vzhľadom na nesúhlas Rumunska neuskutočnil. Zmena postoja Rumunska sa v blízkej budúcnosti neočakáva.
	Dňa 1. januára 2011 nadobudli platnosť zmeny a doplnky Európskej dohody 
o medzinárodnej preprave nebezpečných tovarov po vnútrozemských vodných cestách (ADN).
 
Železničná doprava
	S plnením dohôd upravujúcich železničnú dopravu cez štátne hranice neboli doposiaľ zásadnejšie problémy. S Ukrajinou sa v r. 2010 nepodarilo uzavrieť zmenu  Dohody medzi vládou SR a vládou Ukrajiny o železničnej doprave cez štátnu hranicu (Kyjev, 15. júla 1995) 
	MDVRR SR iniciovalo aj zmenu Dohody medzi vládou Československej socialistickej republiky a vládou Maďarskej ľudovej  republiky o železničnej doprave (Budapešť 24. novembra 1986), ktorú považuje za platnú a uzavretie novej Dohody medzi vládou SR a vládou Maďarskej republiky o peážnej železničnej doprave na trati Lučenec - Veľký Krtíš.
	
Dohovor o medzinárodnej železničnej preprave  (COTIF)
Na základe oznámenia generálneho sekretára OTIF nadobudli 1. decembra 2010 platnosť zmeny dohovoru COTIF a  jeho dodatkov B (CIM), E (CUI), F (APTU) a G (ATMF).  
	V súčasnosti sa pripravuje zmluva o pristúpení EÚ k dohovoru COTIF, ktorá po schválení Radou EÚ a Valným zhromaždením OTIF nadobudne platnosť v roku 2011. Zmluva bude základom spolupráce medzi EK a OTIF v oblastiach, ktoré spadajú do výlučnej kompetencie EÚ (napr. interoperabilita a bezpečnosť železníc). 

Cestovný ruch
	V roku 2010 neboli v oblasti cestovného ruchu uzatvorené žiadne dvojstranné ani mnohostranné medzinárodné zmluvy.
	Na podpis je pripravený Protokol medzi Ministerstvom hospodárstva SR a Ministerstvom turizmu Egyptskej arabskej republiky. Z dôvodu delimitácie sekcie cestovného ruchu na Ministerstvo kultúry SR a od 1. novembra 2010 na MDVRR SR bol legislatívny proces prípravy  predmetného protokolu pozastavený a bude dokončený v roku 2011.

Elektronická komunikácia
	V oblasti elektronických komunikácií bola 22. septembra 2010 v Bruseli podpísaná Dohoda o spolupráci na systéme satelitnej navigácie medzi Európskou úniou a jej členskými štátmi a Nórskym kráľovstvom. Dohoda sa v období pred nadobudnutím platnosti vykonáva predbežne. 
Na konferencii Medzinárodnej telekomunikačnej únie (ITU) vládnych splnomocnencov  v októbri 2010 v Guadalajare boli prijaté zmeny Ústavy a Dohovoru ITU. Zmeny nadobudnú platnosť 1. januára 2012 pre tie členské štáty ITU, ktoré pred týmto dátumom uložia u depozitára ratifikačnú listinu, listinu o prijatí, schválení alebo o prístupe. 

Poštové služby
V roku 2010 neboli v oblasti poštových služieb uzatvorené žiadne dvojstranné ani mnohostranné medzinárodné zmluvy a nedošlo ani k porušeniu platných zmlúv zmluvnými partnermi. V roku 2011 MDVRR SR neplánuje uzavrieť žiadne dvojstranné ani mnohostranné zmluvy. 
	
V roku 2010 boli podpísané tieto dvojstranné a mnohostranné zmluvy: 
Dohoda medzi vládou SR a vládou Arménskej republiky o leteckých dopravných službách, 
Protokol o zmene a doplnení Dohody medzi vládou SR a vládou Ukrajiny o leteckých dopravných službách, 
Dohoda medzi vládou SR a vládou Singapurskej republiky o leteckých dopravných službách, 
Dohoda o spolupráci na systéme satelitnej navigácie medzi Európskou úniou a jej členskými štátmi a Nórskym kráľovstvom, 
Dohoda o spoločnom leteckom priestore medzi Európskou úniou a jej členskými štátmi 
a Gruzínskom, 
Euro–stredozemná letecká dohoda medzi Európskou úniou
a jej členskými štátmi na jednej strane a Jordánskym hášimovským kráľovstvom 
na strane druhej, 
Dohovor o Medzinárodnej organizácii mobilných satelitných komunikácií (IMSO), 
Poriadok pre medzinárodnú železničnú prepravu nebezpečného tovaru (RID).

V roku 2011 sa pripravuje podpis nasledujúcich zmluvných dokumentov:
Dohoda medzi vládou SR a vládou Jordánskeho hášimovského kráľovstva o leteckých dopravných službách,
Dohoda medzi vládou SR a vládou Čiernej Hory o medzinárodnej cestnej osobnej a nákladnej doprave,
Dohoda o ukončení dohody o poskytovaní letových prevádzkových služieb a prevádzke zariadení organizáciou EUROCONTROL v stredoeurópskom oblastnom stredisku riadenia letových prevádzkových služieb v hornom vzdušnom priestore (CEATS) z 27. 6. 1997 a zvláštnej dohody o uplatnení článku 6 dohody CEATS,
Dohoda o vytvorení funkčného bloku vzdušného priestoru stredná Európa.

V roku 2011 predpokladá gestor rokovania  s Maďarskom, Poľskom, Ukrajinou, Srbskom, Bosnou a Hercegovinou, Gruzínskom, Arménskom, Azerbajdžanom, Tureckom, Marokom, Čínou, Egyptom,  Kórejskou ľudovodemokratickou republikou, Brazíliou, Izraelom, Spojenými arabskými emirátmi, Mexikom.

A.2.  Ministerstvo financií SR

Ministerstvo financií Slovenskej republiky (MF SR) je gestorom zmlúv o zamedzení dvojitého zdanenia a zmlúv o podpore a vzájomnej ochrane investícií. V gescii MF SR sú aj zmluvy z oblasti colníctva a niektoré ďalšie zmluvy  finančného charakteru, napríklad zmluvy o riešení pohľadávok, platobné zmluvy a pod. 

Daňová oblasť
Zmluvy o zamedzení dvojitého zdanenia sa priebežne plnia bez problémov. V roku 2010 sa uskutočnili rokovania s Britskými panenskými ostrovmi, Gruzínskom, Guernsey, Holandskom, Ománom, Etiópiou, Malajziou a Švajčiarskom. 
V júni 2010 bol v Bratislave podpísaný Protokol medzi SR a Holandským kráľovstvom, ktorým sa mení a dopĺňa Zmluva medzi Československou socialistickou republikou a Holandským kráľovstvom o zamedzení dvojakého zdanenia a zabránení daňovému úniku v odbore daní z príjmu a z majetku a protokol k nej, ktorý nadobudol platnosť 1. decembra.
V priebehu roka 2010 nadobudli platnosť zmluvy o zamedzení dvojitého zdanenia s Lýbiou, Macedónskom a Sýriou a vo vláde boli schválené zmluvy s Kuvajtom, Ománom a Švajčiarskom.
V rôznych štádiách prípravy sú zmluvy s Belgickom, Etiópiou, Lichtenštajnskom, Malajziou, Saudskou Arábiou, Spojenými arabskými emirátmi a Egyptom.
Okrem uvedených štátov považuje gestor za potrebné renegociovať Zmluvu medzi vládou Československej socialistickej republiky a vládou Dánskeho kráľovstva o zamedzení dvojakého zdanenia v odbore daní z príjmu a majetku z roku 1982 a rokovať so štátmi, s ktorými SR zatiaľ nemá zmluvy o zamedzení dvojitého zdanenia, a to s Albánskom, Alžírskom, Arménskom, Azerbajdžanom, Bosnou a Hercegovinou, Jordánskom, Katarom, Kirgizskom, Libanonom, Lichtenštajnskom, Marokom, San Marinom a Tadžikistanom.

Oblasť  podpory a ochrany investícií
Z hľadiska geografickej a vecnej priority v oblasti zmlúv o podpore a vzájomnej ochrane investícií sa  v roku 2010 uskutočnili  expertné rokovania s Indonéziou, Malajziou a Arménskom a ukončené boli s Ománom a s Malajziou.
Vo vláde SR boli schválené návrhy investičných zmlúv s Alžírskom, Bahrajnom, Ománom a Malajziou.
V rôznych štádiách rozpracovanosti sú zmluvy so Saudskou Arábiou, Indonéziou, Katarom, Rwandou, Tanzániou, Albánskom, Gruzínsko, Arménskom, Azerbajdžanom, Kirgizskom, Tadžikistanom, Uzbekistanom a Turkmenistanom.

V súčasnosti prebiehajú spory z údajných porušení zmlúv o podpore a vzájomnej ochrane investícií (arbitrážne konania):
Prípad „Oostergetel“ - údajné porušenie Dohody medzi ČSFR a Holandským kráľovstvom o podpore a vzájomnej ochrane investícií,
Prípad „Alps Finance & Trade“ - údajné porušenie Dohody medzi ČSFR a Švajčiarskou konfederáciou o podpore a vzájomnej ochrane investícií,
Prípad „EUREKO“ - údajné porušenie Dohody medzi ČSFR a Holandským kráľovstvom o podpore a vzájomnej ochrane investícií,
Prípad „HICEE“- údajné porušenie Dohody medzi ČSFR a Holandským kráľovstvom o podpore a vzájomnej ochrane investícií, 
Prípad „EURAM Bank“- údajné porušenie Dohody medzi ČSFR a Rakúskou republikou o podpore a vzájomnej ochrane investícií.

Zmluvy o výmene daňových informácií
Od roku 2009 sa na multilaterálnej úrovni rokuje medzi OECD a spolupracujúcimi jurisdikciami o príprave zmlúv o výmene daňových informácií. SR sa tiež zapojila do tohto procesu. V roku 2010 sa uskutočnilo prvé bilaterálne rokovanie s Guernsey, výsledkom ktorého bol návrh zmluvy predložený na pripomienkové konanie. Spolupracujúce krajiny, s ktorými SR nemá zmluvy o zamedzení dvojitého zdanenia, ale vzájomná komunikácia sa uskutočňuje na pracovnej úrovni, sú: Antigua a Barbuda, Britské panenské ostrovy, Bermudy, Grenada, Jersey, Santa Lucia, Sv. Krištof a Nevis, Sv. Vincent a Grenadíny. V projekte sú zainteresované aj ďalšie krajiny: Cookove ostrovy, Marshallove ostrovy, Nauru, Samoa, Vanuatu, Anguilla, Dominika, Montserrat a Turks a Caicos.

Návrh na prijatie opatrení 
Vzhľadom na skutočnosť, že egyptská strana doteraz nepotvrdila ukončenie vnútroštátneho schválenia Dohody medzi vládou SR a vládou Egyptskej arabskej republiky o zamedzení dvojitého zdanenia a zabránení daňovému úniku v odbore daní z príjmov z 20. januára 2004, navrhuje gestor opätovne požiadať egyptskú stranu o vyjadrenie, či bola dohoda schválená, prípadne, čo je príčinou jej neschválenia.

Colná oblasť
Zámerom dvojstranných zmlúv o spolupráci a vzájomnej pomoci v colných otázkach je upraviť spoluprácu medzi colnými správami pri predchádzaní a odhaľovaní porušovania colných predpisov, zabezpečení správneho vymerania a vyberania cla, daní a iných platieb, ako aj poskytovanie vzájomnej technickej pomoci. 
	V roku 2010 nebola uzatvorená žiadna medzinárodná zmluva a ani v roku 2011 gestor nepredpokladá uzatvorenie žiadnej medzinárodnej zmluvy v oblasti colnej spolupráce.
Okrem už uvedených dohôd boli v  gescii MF SR uzatvorené aj ďalšie zmluvy finančného charakteru: 
Dodatok č. 1 k Rámcovej zmluve o implementácii Iniciatívy JEREMIE v Slovenskej republike uzavretej dňa 23. decembra 2008 medzi Úradom vlády SR, Ministerstvom financií SR a Európskym investičným fondom, 
Dohoda o pôžičke medzi Slovenskou republikou a Medzinárodným menovým fondom uzavretá medzi Slovenskou republikou v zastúpení Národnou bankou Slovenska a Medzinárodným menovým fondom, 
Dohoda o Medzinárodnej banke pre obnovu a rozvoj, 
Dohoda zriaďujúca Mnohostrannú agentúru pre investičné záruky (MIGA),
Dohoda o dodržiavaní Všeobecných podmienok týkajúcich sa Spoločného európskeho fondu pre krajiny západného Balkánu, 
Dohoda o zvýšení príspevku a dodatku č. 1 k Dohode medzi vládou Slovenskej republiky zastúpenou Ministerstvom financií SR a Európskou bankou pre obnovu a rozvoj o Fonde technickej spolupráce Slovenskej republiky a Európskej banky pre obnovu a rozvoj,
Memorandum o spolupráci medzi Ministerstvom financií SR a Ministerstvom financií Moldavskej republiky podpísané 29.októbra 2010.

V roku 2011gestor predpokladá uzavretie nasledujúcich zmluvných dokumentov: 
Dohoda o zvýšení príspevku do Fondu technickej spolupráce SR a EBOR,
Dodatok k Záručnej zmluve medzi členskými štátmi EÚ a Európskou investičnou bankou ohľadom úverov, ktoré poskytne Európska investičná banka v prospech investičných projektov v štátoch  Afriky, Karibiku a Tichomoria a v zámorských krajinách a územiach, a
Dodatok k Zmluve o správe nedoplatkov medzi členskými štátmi EÚ a Európskou investičnou bankou upravujúcej postupy pre platby a úhrady zo záruk vydaných členskými štátmi v prospech Európskej investičnej banky.

Prípady závažného porušenia zmlúv:
V súčasnej dobe prebieha komunikácia s EK vo veci možnej sprenevery revolvingových prostriedkov pochádzajúcich z finančných memoránd PHARE, vzhľadom na podozrenie, ktoré bolo oznámené v médiách.

A.3. Ministerstvo hospodárstva SR

V roku 2010 sa Ministerstvo hospodárstva Slovenskej republiky (MH SR) v súlade so zahraničnopolitickými prioritami SR  a Proexportnou politikou SR na r. 2007 – 2013 sústredilo predovšetkým na plnenie záväzkov vyplývajúcich z už podpísaných medzivládnych hospodárskych dohôd a hlavne medzirezortných memoránd o spolupráci. 
V sledovanom období bola uzatvorená Dohoda medzi vládou Slovenskej republiky, vládou Ruskej federácie a Kabinetom ministrov Ukrajiny o preprave jadrových materiálov medzi Slovenskou republikou a Ruskou federáciou cez územie Ukrajiny a rozpracované boli medzirezortné memorandá s Egyptom,  Kuvajtom a Líbyou.     
V septembri 2010 na mimoriadnom zasadnutí Rady EÚ pre zahraničné vzťahy bola ministrom zahraničných vecí SR parafovaná Dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej. Táto sa začne predbežne vykonávať od 1. júla 2011.

V roku 2011 gestor predpokladá uzatvorenie nasledujúcich dokumentov na rezortnej úrovni: 
Ukrajina, Arménsko
Dohoda medzi vládou SR a Kabinetom ministrov Ukrajiny o spôsobe vysporiadania vzájomných práv a povinností z nedokončenej výstavby Krivorožského ťažobného a úpravárenského kombinátu okysličených rúd na Ukrajine,
Dohoda medzi vládou SR a vládou Arménskej republiky o spolupráci v oblasti mierového využívania jadrovej energie.

Krajiny Európy
Memorandum o spolupráci medzi Ministerstvom hospodárstva SR a Ministerstvom hospodárstva Macedónskej republiky, 
Memorandum o spolupráci medzi Ministerstvom hospodárstva SR a Federálnym ministerstvom pre hospodársku spoluprácu a rozvoj Bosny a Hercegoviny.

Krajiny Afriky
Memorandum o porozumení medzi Ministerstvom hospodárstva SR a Ministerstvom obchodu a priemyslu Egyptskej arabskej republiky o vytvorení spoločného výboru pre hospodársku spoluprácu,
Memorandum o porozumení medzi Ministerstvom hospodárstva SR a Najvyšším ľudovým výborom pre priemysel, hospodárstvo a obchod Veľkej socialistickej ľudovej líbyjskej arabskej džamahírije o vytvorení spoločného výboru pre hospodársku spoluprácu. 

Krajiny Blízkeho východu
Memorandum o porozumení medzi Ministerstvom hospodárstva SR a Ministerstvom obchodu a priemyslu Kuvajtu o vytvorení spoločného výboru pre hospodársku spoluprácu.

Krajiny Ázie
Protokol o spolupráci medzi Ministerstvom hospodárstva SR a Ministerstvom hospodárstva a trvalo udržateľného rozvoja Gruzínska,
Dohoda o hospodárskej spolupráci medzi Ministerstvom hospodárstva SR a Ministerstvom medzinárodného obchodu a priemyslu Malajzie. 

MH SR na bilaterálnej a bi-regionálnej úrovni bude naďalej aktívne presadzovať ofenzívne a defenzívne záujmy slovenských firiem v kontexte rokovaní o vytvorení zón voľného obchodu medzi EÚ a Ukrajinou, Indiou, Kanadou, krajinami ASEAN, krajinami Afriky, Karibskej a Tichomorskej oblasti, krajinami Euromed, krajinami Mercosur, Andským spoločenstvom, krajinami Perzského zálivu, krajinami Strednej Ameriky. V prípade vstupu Ruskej federácie do WTO bude aktuálna aj príprava dohody o voľnom obchode. SR podporí rokovania o liberalizácii vzájomného obchodu s Japonskom, ak táto krajina odstráni sporné netarifné prekážky obchodu, ktoré v súčasnosti uplatňuje.
V súvislosti s Krivorožským ťažobno-úpravárenský kombinátom (KŤUK) sa naďalej hľadajú riešenia zmluvného vzťahu z pohľadu plnenia pri dostavbe KŤUK. Záväzky vyplývajúce zo zmluvných vzťahov sa neplnia od roku 1992, keď bola výstavba kombinátu prerušená všetkými zúčastnenými stranami. Mechanizmus ukončenia problematických vzťahov sa nepodarilo dohodnúť ani v priebehu roku 2010. Riešenie by mohlo priniesť uzatvorenie novej medzivládnej dohody o spôsobe vysporiadania vzájomných práv a povinností z nedokončenej výstavby KŤUK.

Všetky platné zmluvné dokumenty sa riadne vykonávajú a zasadania zmiešaných komisií sa uskutočňujú v súlade s dohodami zmluvných strán striedavo v SR, resp. v danej krajine.

A.4.   Ministerstvo kultúry SR

V pôsobnosti Ministerstva  kultúry Slovenskej republiky (MK SR) boli v roku 2010 podpísané nasledujúce dohody, resp. programy spolupráce:
Program spolupráce medzi Ministerstvom kultúry SR a Ministerstvom kultúry Srbskej republiky na roky 2010- 2013, 
Program spolupráce medzi Ministerstvom kultúry SR a Ministerstvom kultúry a národného dedičstva Rumunska na roky 2010 – 2012 a 
Memorandum o porozumení medzi Ministerstvom kultúry SR a Ministerstvom kultúry a turizmu Tureckej republiky o kultúrnej spolupráci na roky 2010 – 2013. 
Medzi teritoriálne priority pôsobenia SR v OSN naďalej patria štáty Blízkeho a stredného východu, ktoré nadobúdajú čoraz väčší strategický význam pre Európsku úniu. V duchu uvedeného sa strany dohodli, že vyvinú úsilie o predĺženie platnosti programu spolupráce medzi MK SR a MK EAR, ktorého platnosť skončila 31. decembra 2009 a súčasne začnú práce na príprave nového programu spolupráce.
Priority MK SR v oblasti bilaterálnych stykov v roku 2011 vychádzajú zo zahraničnopolitických priorít SR. Z hľadiska zamerania dvojstranných zmlúv MK SR uprednostňuje dohody, ktorých cieľom je posilniť bilaterálnu spoluprácu.

Predpokladá sa uzavretie  zmluvných dokumentov s Kubou, Čiernou Horou, Macedónskom, Maďarskom, Indiou, Poľskom, Egyptom, Bosnou a Hercegovinou, Irakom, Čínou a Rámcový dohovor Rady Európy o význame kultúrneho dedičstva pre spoločnosť.
V roku 2010 nebolo zaznamenané žiadne závažné porušenie zmlúv zo strany zmluvných partnerov.
A.5.  Ministerstvo obrany SR

Ministerstvo obrany Slovenskej republiky (MO SR)  uzavrelo v uplynulom roku 11 medzinárodných zmlúv, ktoré boli zamerané na zabezpečenie spolupráce ozbrojených síl členských štátov Organizácie Severoatlantickej zmluvy, programu Partnerstva za mier a Európskej únie  v súvislosti so zvyšovaním bojových spôsobilostí v rámci spoločných vojenských cvičení a výcvikov, ako aj na nadväzovanie vzťahov dvojstrannej spolupráce vo vojenskej oblasti prioritne s krajinami balkánskeho regiónu s cieľom napomáhať budovaniu štruktúr občianskej spoločnosti, pomoci pri budovaní demokratických štruktúr spoločnosti v postkonfliktných regiónoch (Afganistan), zabezpečovanie medzinárodnej zmluvnej spolupráce v súvislosti s realizáciou záväzkov slovenskej strany v rámci deklarovaných síl Európskej únie a síl rýchleho nasadenia NRF NATO. 

Konkrétne ide o tieto medzinárodné zmluvy:
Technická dohoda medzi Spolkovým ministerstvom obrany Nemeckej spolkovej republiky, Ministerstvom obrany Lotyšskej republiky, Ministerstvom národnej obrany Litovskej republiky, ministrom národnej obrany Poľskej republiky, Ministerstvom obrany Slovenskej republiky týkajúca sa logistiky, zdravotníckych služieb, spravodajských služieb, komunikačných a informačných systémov, výcviku a cvičení pre bojovú skupinu Európskej únie, 
Memorandum o porozumení medzi Ministerstvom obrany Bulharskej republiky, Ministerstvom národnej obrany Kanady, Ministerstvom obrany Chorvátskej republiky, Ministerstvom obrany Maďarskej republiky, Ministerstvom národnej obrany Litovskej republiky a Ministerstvom obrany SR týkajúce sa zriadenia a udržiavania mnohonárodnej integrovanej logistickej jednotky, 
Dohoda medzi Ministerstvom obrany SR a ministrom národnej obrany Poľskej republiky o vykonaní bojových strelieb vojenskou jednotkou ozbrojených síl Slovenskej republiky „Strela I – 2010“  na území Poľskej republiky, 
Dohoda medzi vládou Slovenskej republiky a vládou Ruskej federácie o vzájomnej ochrane  práv na výsledky duševnej činnosti, ktoré sú využívané a získavané v procese dvojstrannej vojensko-technickej spolupráce, 
Dohoda medzi Ministerstvom obrany SR a Ministerstvom obrany Spojených štátov amerických pre darovanie materiálu, 
Dohoda medzi Ministerstvom obrany Maďarskej republiky, Ministerstvom obrany Rumunska, Ministerstvom obrany SR a Ministerstvom obrany Ukrajiny o spoločnom cvičení „Blond Avalanche 2010“, 
Dohoda medzi vládou Slovenskej republiky a vládou Arménskej republiky o spolupráci vo vojenskej oblasti, 
Memorandum o porozumení medzi Ministerstvom obrany SR a Ministerstvom obrany Českej republiky o určení slovenského vojenského personálu k mnohonárodnému logistickému koordinačnému centru, 
Dohoda medzi Ministerstvom obrany SR a Ministerstvom obrany Čiernej Hory o spolupráci v oblasti obrany, 

Dodatok č. 2 k Memorandu o pracovnej dohode medzi Ministerstvom obrany SR a Organizáciou Severoatlantickej zmluvy zastúpenej organizáciou NATO pre konzultáciu, velenie a riadene (NC3O) o projektoch CIS spoločne vykonávaných organizáciou NC3A, 
Technická dohoda medzi Ministerstvom obrany SR a Ministerstvom národnej obrany Poľskej republiky o vykonaní vojenského cvičenia Village 2010, 

V roku 2011 sa predpokladá podpis týchto medzinárodných zmlúv:
Memorandum o porozumení medzi vládou SR a Najvyšším veliteľstvom spojeneckých síl v Európe a Najvyšším veliteľstvom spojeneckého veliteľa pre transformáciu o poskytovaní podpory hostiteľskej krajiny pre vykonávanie operácií a cvičení organizácie Severoatlantickej zmluvy,
Dohoda medzi Ministerstvom obrany SR a Ministerstvom obrany Spojených štátov amerických o vzájomnom uznávaní štátneho overovania kvality výrobkov a služieb na účely obrany,
Dohoda medzi Ministerstvom obrany SR a Ministerstvom obrany Egyptskej arabskej republiky o spolupráci vo vojenskej oblasti,  
Dohoda medzi vládou SR a vládou Nemeckej spolkovej republiky o prechodnom pobyte príslušníkov ozbrojených síl Nemeckej spolkovej republiky a ozbrojených síl Slovenskej republiky na území druhého štátu,
Dohoda medzi Ministerstvom obrany SR a Ministerstvom obrany Irackej republiky o spolupráci v oblasti obrany,
Protokol o spolupráci medzi Ministerstvom obrany SR a Ministerstvom obrany Španielskeho kráľovstva,
Memorandum o porozumení medzi Ministerstvom obrany SR a Ministerstvom obrany Lotyšskej republiky o spolupráci v oblasti obrany,
Dohoda medzi vládou SR a vládou Kazašskej republiky o vojensko-technickej spolupráci,
Dohoda medzi vládou SR a vládou Českej republiky o spolupráci v oblasti zabezpečenia vojenskej letovej prevádzky,
Dohoda medzi vládou SR a vládou Maďarskej republiky o spolupráci v oblasti zabezpečenia vojenskej letovej prevádzky,
Dohoda medzi vládou SR a vládou Poľskej republiky o spolupráci v oblasti zabezpečenia vojenskej letovej prevádzky. 

MO SR, ako aj zahraniční partneri, zabezpečujú a plnia záväzky vyplývajúce z platných medzinárodných zmlúv na požadovanej úrovni. 

A.6.  Ministerstvo pôdohospodárstva a rozvoja vidieka SR

V roku 2010 bola v pôsobnosti Ministerstva pôdohospodárstva a rozvoja vidieka SR (MPRV SR) uzatvorená Dohoda medzi Európskym úradom pre bezpečnosť potravín EFSA a Ministerstvom pôdohospodárstva SR (Parma, 11. január 2010), ktorá nadobudla platnosť dňom podpisu a jej platnosť bola ukončená 31. decembra 2010. 

SR v roku 2010 pristúpila k dvom mnohostranným zmluvám:
Medzinárodná zmluva o rastlinných genetických zdrojoch pre výživu a poľnohospodárstvo (Rím, november 2001),  pre SR nadobudla platnosť 6. septembra 2010,  
Dohoda  o založení Svetového zverenského fondu pre diverzitu plodín (Rím, február 2004), pre SR nadobudla platnosť 28. mája 2010. 

V roku 2010 bola ukončená platnosť dvoch dohôd v oblasti veterinárnej medicíny a v oblasti karantény a ochrany rastlín:
 Dohoda medzi vládou Československej socialistickej republiky a vládou Mongolskej ľudovej republiky o spolupráci na úseku veterinárnom (Ulánbátar, 21. október 1964), 
Dohovor medzi vládou Československej socialistickej republiky a vládou Mongolskej ľudovej republiky o spolupráci na úseku karantény a ochrany rastlín pred škodcami, chorobami a burinami (Praha, 9. december 1966). 
V decembri 2010 bol do medzirezortného pripomienkového konania predložený návrh na ukončenie platnosti dohôd  s Argentínou, Holandskom, Rakúskom a Rumunskom.

Zároveň prebieha komunikácia s macedónskou stranou k platnosti: 
Dohody medzi vládou Československej socialistickej republiky a vládou Federatívnej ľudovej republiky Juhoslávia o spolupráci na úseku veterinárnom (Praha, 21. júna 1957),
Dohody medzi vládou Československej socialistickej republiky a vládou Socialistickej federatívnej republiky Juhoslávie o spolupráci na úseku ochrany rastlín (Belehrad, 16. júna 1965) a
Protokolu medzi Československou socialistickou republikou a Socialistickou federatívnou republikou Juhoslávie o prijatí spoločných veterinárno-sanitárnych opatrení proti slintavke (Belehrad, 23. marca 1965). 

Rámcový dohovor o ochrane a trvalo udržateľnom rozvoji Karpát, Karpatský dohovor (Kyjev, 22. máj 2003)
Na základe stanoviska 2. zasadnutia konferencie zmluvných strán dohovoru (COP 2), ktoré sa uskutočnilo v roku 2008, pokračovala príprava protokolu o trvalo udržateľnom obhospodarovaní lesov k Rámcovému dohovoru o ochrane a trvalo udržateľnom rozvoji Karpát. Prijatie protokolu sa predpokladá v rámci 3. zasadnutia konferencie zmluvných strán dohovoru, ktoré sa uskutoční v máji/júni 2011.
Revidovaný text návrhu protokolu o trvalo udržateľnom obhospodarovaní lesov bol v novembri 2010 predmetom pripomienkového konania za účasti MPRV SR.

A.7.   Ministerstvo práce, sociálnych vecí a rodiny SR 

Do pôsobnosti rezortu Ministerstva práce, sociálnych vecí a rodiny Slovenskej republiky (MPSVR SR) patria dvojstranné aj mnohostranné zmluvy. Z dvojstranných zmlúv sú v pôsobnosti MPSVR SR zmluvy z oblasti sociálneho zabezpečenia a zmluvy z oblasti zamestnávania občanov. 

V roku 2010 boli v pôsobnosti MPSVR SR uzavreté nasledujúce zmluvné dokumenty:
Zmluva medzi SR a Štátom Izrael o sociálnom zabezpečení,
Zmluva medzi SR a Austráliou o sociálnom zabezpečení,
Zmluva medzi SR a Kanadou o mobilite mladých, 
Dohovor Medzinárodnej organizácie práce (ďalej len „MOP“) o inšpekcii práce v priemysle a v obchode č. 81 z roku 1947,
Dohovor MOP o inšpekcii práce v poľnohospodárstve č. 129 z roku 1969,
Dohovor MOP o ochrane zástupcov pracovníkov v podniku a o uľahčení podmienok na výkon ich činností, ktoré sa im poskytujú č. 135 z roku 1971,
Dohovor MOP o podpore kolektívneho vyjednávania č. 154 z roku 1981,
Dohovor MOP o ochrane práva organizovať sa a o postupoch pri určovaní podmienok zamestnania vo verejnej službe č. 151 z roku 1978,
Dohovor MOP o skončení zamestnania z podnetu zamestnávateľa č. 158 z roku 1982,
Dohovor MOP o súkromných agentúrach zamestnania č. 181 z roku 1997, 
Dohovor MOP o podpornom rámci pre bezpečnosť a zdravie pri práci č. 187 z roku 2006, 
Dohovor OSN o právach osôb so zdravotným postihnutím,
Opčný protokol k Dohovoru OSN o právach osôb so zdravotným postihnutím. 

	Gestor pri príprave a prerokúvaní návrhov, ako aj pri uzavieraní a vypovedaní medzinárodných zmlúv postupoval v súlade so zameraním zahraničnej politiky SR. Naďalej spolupracoval s významnými medzinárodnými organizáciami - Radou Európy, Organizáciou Spojených národov, vrátane Medzinárodnej organizácie práce, Medzinárodnou asociáciou sociálneho zabezpečenia, Organizáciou pre hospodársku spoluprácu a rozvoj. Rozhodujúcim kritériom je zabezpečenie občanov z hľadiska sociálneho zabezpečenia a umožniť im zamestnať sa v štátoch, kde nie je voľný pohyb osôb.  
V oblasti sociálneho zabezpečenia vyvíja gestor úsilie zamerané na uzatváranie zmlúv najmä s krajinami, kde žije veľká komunita občanov SR. V roku 2010 pokračovali rokovania o návrhu zmlúv o sociálnom zabezpečení s  Japonskom a Srbskom. Ich uzatvorenie sa predpokladá v druhom polroku 2011. 
  	Prostredníctvom Veľvyslanectva USA v SR a aj priamo prostredníctvom Úradu sociálneho zabezpečenia v Baltimore navrhol gestor americkej strane uzatvorenie zmluvy o sociálnom zabezpečení.  Rokovania o zmluve sa predpokladajú v priebehu r. 2011.
	V roku 2001 neplánuje gestor uzavretie žiadnej medzinárodnej zmluvy v oblasti zamestnávania. Uprednostňuje riešenie zamestnávania príslušníkov tretích krajín všeobecne prostredníctvom vnútroštátnych právnych predpisov a v súlade s migračnou politikou EK. MPSVR SR sa bude podieľať na vypracovaní dohôd o pracovných prázdninách zakladajúcich možnosť zamestnania, ktorých gestorom je MV SR.
	Pokiaľ ide o mnohostranné medzinárodné zmluvy, z Plánu legislatívnych úloh vlády SR na rok 2011 nevyplýva  pre MPSVR SR uzavretie žiadnej zmluvy.

A.8.  Ministerstvo spravodlivosti SR

Ministerstvo spravodlivosti Slovenskej republiky (MS SR) je gestorom medzinárodných zmlúv o právnej pomoci a úprave právnych vzťahov. 

Oblasť medzinárodného práva súkromného a procesného
V roku 2010 neboli v oblasti medzinárodného práva súkromného a procesného uzavreté žiadne dvojstranné a ani mnohostranné zmluvy. 
Tvorba zamerania uzatvárania dvojstranných a mnohostranných zmlúv je v oblasti medzinárodného práva  súkromného a procesného limitová skutočnosťou, že v ťažiskových otázkach má výlučnú vonkajšiu kompetenciu EÚ. V dôsledku toho každá dojednávaná dvojstranná či mnohostranná zmluva je minimálne zmluvou zmiešanou. 
	Problém výkonu právomoci na renegociácie týchto bilaterálnych  zmlúv bol nedoriešený od roku 2004 a predmetné vyhlásenie Komisie vyvoláva značné pochybnosti a nejasnosti. MS SR preto v roku 2010 oslovilo  Komisiu a na uskutočnených pracovných stretnutiach s Komisiou sa vyjasnili otvorené otázky postupu pri renegociácii týchto zmlúv. MS SR v roku 2011 osloví postupne všetky štáty, s ktorými je SR viazaná zmluvami o právnej pomoci a ktoré sú konfliktné so záväzkami vyplývajúcimi zo ZFEÚ s návrhom na riešenie problému.  
Pri mnohostranných dohovoroch vyvíja EÚ aktivity k uzavretiu viacerých medzinárodných zmlúv dojednaných v rámci Haagskej konferencie medzinárodného práva súkromného a Rady Európy. Z týchto sú z hľadiska možnosti a potreby ich ratifikácie zo strany SR (zmiešaná alebo výlučná právomoc ČŠ) relevantné tieto:
Európsky dohovor o styku týkajúcom sa detí z 15. mája 2003
Komisia návrh na ratifikáciu tohto dohovoru členskými štátmi v záujme EÚ predložila ešte pred vstupom SR do EÚ, avšak negociácie v Rade ustrnuli opätovne v roku 2009 a ťažko očakávať, či a kedy k vyriešeniu problému dôjde (niektoré členské štáty majú eminentný záujem dohovor ratifikovať, zatiaľ čo iné majú voči nemu zásadné výhrady).

Dohovor o medzinárodnej ochrane dospelých z 13. januára 2000
EÚ nemá kompetencie, avšak Francúzske predsedníctvo v roku 2009 vyvinulo iniciatívu na koordinovanú ratifikáciu dohovoru členskými štátmi. MS SR urobilo predbežnú analýzu dohovoru v spolupráci s dotknutými rezortmi (MPSVR SR a MZ SR) a pripraví návrh na podpis a ratifikáciu dohovoru Slovenskou republikou v priebehu roku 2011.

Dohovor o medzinárodnom vymáhaní výživného na deti a iných členov rodiny z 23. novembra 2007
Komisia predložila v roku 2009 návrh rozhodnutia na ratifikáciu tohto dohovoru EÚ (bez členských štátov), avšak tento návrh sa nestretol s podporou mnohých členských štátov (vrátane SR). V súčasnosti sa rokuje o návrhu rozhodnutia Rady o spôsobe podpísania dohovoru v mene členských štátov EÚ. Pokiaľ bude záver rokovaní v Rade ten, že dohovor patrí do zmiešanej právomoci, pripraví MS SR návrh na jeho podpis a ratifikáciu podľa harmonogramu vyplývajúceho z výsledkov rokovaní v Rade.

Závažné porušenie medzinárodných  zmlúv v oblasti medzinárodného práva súkromného a procesného  zmluvnými partnermi v roku 2010 nebolo zaznamenané. Pretrvávajú niektoré problémy s výkonom zmlúv o právnej pomoci na Ukrajine a v Ruskej  federácii, ale aj v ostatných  nástupníckych štátoch  ZSSR viazaných zmluvou č. 95/1983 Zb.  Pretrvávajú tiež problémy z plnenia Zmluvy medzi ČSSR a  SFRJ o úprave právnych vzťahov vo veciach občianskych, rodinných a trestných zo strany nástupníckych štátov (okrem Slovinska) – najmä Srbska, Čiernej hory a Macedónska – obzvlášť pri vybavovaní dožiadaní slovenských súdov o vykonanie dôkazu krvnou skúškou. 

V zmluvnej praxi pretrváva problém pri mnohostranných dohovoroch uzatváraných napríklad v kontexte OSN či UNCITRAL, ktoré vecne patria do pôsobnosti iných rezortov ako MS SR, ktoré však obsahujú ustanovenia (najmä právomoc, rozhodné právo), ktoré patria do výlučnej právomoci EÚ. V dôsledku zahrnutia otázok súdnej právomoci či rozhodného práva do textu takéhoto dohovoru (ktoré však z predmetu úpravy dohovoru majú len okrajový charakter), vykonáva EÚ svoju vonkajšiu výlučnú právomoc pri negociáciách týchto čiastkových otázok a koordinuje v týchto veciach stanoviská v rámci Rady (Pracovná skupina pre občianske právo), pričom ťažisko hmotnoprávnej úpravy spadá do oblastí, v ktorých EÚ vonkajšiu právomoc nemá. V tomto smere sa vyžaduje interná koordinácia s odvetvovými ministerstvami. 

Oblasť justičnej spolupráce v trestných veciach
V   oblasti justičnej spolupráce v trestných veciach neboli v r. 2011 uzatvorené žiadne dvojstranné a ani mnohostranné zmluvy. Pokračovali bilaterálne rokovania s Českou republikou a s Austráliou.
            MS SR má záujem o uzatvorenie zmluvy s Poľskom, ktorá by v trestnoprávnej oblasti doplnila v súčasnosti platnú Zmluvu medzi Československou socialistickou republikou a Poľskou ľudovou republikou o právnej pomoci a právnych vzťahoch v občianskych, rodinných, pracovných a trestných veciach (Varšava, 21. decembra 1987). Záujem uzavrieť dvojstranné zmluvy v oblasti extradície alebo právnej pomoci vyjadrili v uplynulých rokoch Spojené arabské emiráty, Paraguaj, India a Egypt. 
MS SR preferuje v tejto oblasti budovanie vzájomných vzťahov SR s inými štátmi na multilaterálnych základoch, ktoré tvoria predovšetkým dohovory uzavreté v rámci OSN, Rady Európy a OECD. Uzatváranie dvojstranných zmlúv sa obmedzuje na zmluvy, ktoré uľahčia vykonávanie alebo doplnia špecifické otázky upravené v mnohostranných zmluvách.
Je potrebné vyvinúť diplomatické úsilie smerujúce k ukončeniu rokovaní o zmluvách o extradícii a o právnej pomoci v trestných veciach vo vzťahu k Austrálii a pokračovať v legislatívnej implementácii Dohovoru OSN o ochrane všetkých osôb pred nedobrovoľným zmiznutím a Dohovoru Rady Európy o ochrane detí pred sexuálnym vykorisťovaním a sexuálnym  zneužívaním s cieľom  ich ratifikácie v roku 2011.
Medzi SR a Spojenými štátmi americkými boli uzavreté tieto zmluvné dokumenty: 
Právny nástroj o extradícii medzi SR a Spojenými štátmi americkými podľa článku 3 ods. 2 Dohody o extradícii medzi Európskou úniou a Spojenými štátmi americkými podpísanej 25. júna 2003,
Právny nástroj medzi SR a Spojenými štátmi americkými podľa článku 3 ods. 3 Dohody medzi Európskou úniou a Spojenými štátmi americkými o vzájomnej právnej pomoci podpísanej 25. júna 2003. 
Uvedené dohody medzi EÚ a USA, ako aj právne nástroje medzi SR a USA nadobudli platnosť 1. februára 2010. 
Prípady závažného porušenia medzinárodných zmlúv v trestnoprávnej oblasti zmluvnými partnermi sa v roku 2010 nevyskytli.

A.9.  Ministerstvo školstva SR

V roku 2010 boli v pôsobnosti  Ministerstva školstva SR (MŠ SR) uzatvorené:
Dohoda medzi vládou SR a Európskou vesmírnou agentúrou o spolupráci vo výskume a využívaní kozmického priestoru na mierové účely, 
Dohoda v oblasti školstva, jazykového vzdelávania, univerzitnej a vedeckej spolupráce medzi Ministerstvom školstva SR a Ministerstvom zahraničných vecí a európskych záležitostí Francúzskej republiky na roky 2010 – 2014, 
Dohoda o stredoeurópskom výmennom programe pre univerzitné štúdiá („CEEPUS III“), 
Program spolupráce medzi Ministerstvom školstva SR a Ministerstvom vedy, vzdelávania a športu Chorvátskej republiky na akademické roky 2010 – 2013, 
Dohoda o činnosti slovensko-francúzskych bilingválnych sekcií medzi Ministerstvom školstva SR a Ministerstvom zahraničných vecí a európskych záležitostí Francúzskej republiky, 
Zmluva medzi Ministerstvom školstva SR, Sekciou celoživotného vzdelávania, a Európskou Komisiou, Generálnym riaditeľstvom pre vzdelávanie a kultúru - Aktivity Národného koordinačného miesta pre Európsky kvalifikačný rámec za účelom implementácie Európskeho kvalifikačného rámca na národnej úrovni.

V roku 2011 bude MŠ SR postupovať v súlade s prioritami zahraničnej politiky SR. Predpokladajú sa rokovania a podpis medzinárodných zmlúv s Argentínou, Kórejskou republikou, Litvou, Austráliou, Čínou, Talianskom, Tureckom, Francúzskom, Macedónskom, Srbskom, Ukrajinou, Maďarskom a Českou republikou.
V priebehu uplynulého roka neboli zaznamenané žiadne závažne problémy pri plnení záväzkov SR v oblastiach patriacich do pôsobnosti rezortu školstva, všetky záväzky sa priebežne plnili v závislosti na finančných možnostiach rezortu a záujmu zahraničných partnerov. 

A.10. 	Ministerstvo vnútra SR

Do gescie Ministerstva vnútra Slovenskej republiky (MV SR) patria medzinárodné zmluvy o štátnych hraniciach, cezhraničnej spolupráci, zmluvy upravujúce otázky štátneho občianstva, cestovných dokladov, víz a vodičských preukazov, zmluvy v oblasti boja proti organizovanej trestnej činnosti, zmluvy v oblasti boja proti terorizmu, zmluvy  v oblasti boja proti nedovolenému obchodovaniu s omamnými látkami, zmluvy o vojnových hroboch, zmluvy o spolupráci a vzájomnej pomoci pri katastrofách, zmluvy v oblasti archívnictva, zmluvy upravujúce oblasť azylu a iné druhy medzinárodnej ochrany.

	Medzinárodné zmluvy uzatvorené v roku 2010:
Dohoda medzi vládou SR a vládou Talianskej republiky o vojnových hroboch, 
Protokol medzi Ministerstvom vnútra SR a Ministerstvom vnútra Albánskej republiky o vykonávaní Dohody medzi ES a Albánskou republikou o readmisii osôb, 
Protokol medzi vládou SR a vládou Ruskej federácie o vykonávaní Dohody medzi Európskym spoločenstvom a Ruskou federáciou o readmisii z 25. mája 2006, 
Dohoda medzi Ministerstvom vnútra SR a Federálnou službou pre kontrolu narkotík Ruskej federácie o spolupráci v boji proti nedovolenému obchodovaniu s omamnými látkami, psychotropnými látkami a prekurzormi
Dohoda medzi vládou SR, Úradom vysokého komisára Organizácie spojených národov pre utečencov a Medzinárodnou organizáciou pre migráciu o humanitárnom transfere utečencov, ktorí potrebujú medzinárodnú ochranu, cez Slovenskú republiku, 
Dohoda medzi Ministerstvom vnútra SR a Ministerstvom vnútra Českej republiky o spolupráci, 
Dohoda medzi vládou SR a vládou Kirgizskej republiky o vzájomnom zrušení vízovej povinnosti pre držiteľov diplomatických pasov,
Protokol medzi vládou SR a vládou Moldavskej republiky o vykonávaní Dohody medzi Európskym spoločenstvom a Moldavskou republikou o readmisii osôb bez povolenia na pobyt podpísanej dňa 10. októbra 2007, 
Protokol medzi vládou SR a vládou Srbskej republiky o vykonávaní Dohody medzi ES a Srbskou republikou o readmisii osôb bez povolenia na pobyt z 18. septembra 2007, 
Zmluva medzi SR a Českou republikou, ktorou sa mení a dopĺňa Zmluva medzi Slovenskou republikou a Českou republikou o spoločnej štátnej hranici zo dňa 4. januára 1996, 
Zmluva medzi SR a Poľskou republikou, ktorou sa  mení a dopĺňa Zmluva medzi SR a Poľskou republikou o spolupráci v boji proti trestnej činnosti a spolupráci na prihraničných územiach podpísaná vo Varšave 23. marca 2004, 
Dohoda medzi vládou SR a vládou Chorvátskej republiky o policajnej spolupráci, 
Dohoda medzi vládou SR a vládou Izraelského štátu o spolupráci v otázkach verejnej bezpečnosti, 
Dohoda medzi vládou SR a vládou Kazašskej republiky o vojnových hroboch, 
Dohoda medzi vládou SR a vládou Slovinskej republiky o vojnových hroboch, 
Dohoda medzi vládou SR a Kabinetom ministrov Ukrajiny o zrušení konzulárnych poplatkov. 

	V súčasnosti sú rozpracovné nasledujúce zmluvné dokumenty:
Zmluva medzi SR a Maďarskou republikou o štátnej hranici,  
Návrh na zmenu a doplnenie Zmluvy medzi SR a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti z 2. októbra 2006, 
Dohoda medzi vládou SR a vládou Maďarskej republiky o vojnových hroboch a vojnových pamätných miestach, 
Zmluva medzi SR a Rakúskou republikou o readmisii osôb,
Návrh na zmenu a doplnenie Zmluvy medzi SR a Rakúskou republikou o policajnej spolupráci z 13. februára 2004,
Návrh na zmenu a doplnenie Dohody medzi vládou SR a Rakúskou spolkovou vládou o zriadení hraničných vybavovacích miest a vykonávania hraničného vybavovania v železničnej doprave počas jazdy z 28. apríla 2004,
Návrh na spoluprácu Policajného zboru s Vyšetrovacím úradom Taiwanu,
Dohoda medzi vládou SR a vládou Uzbeckej republiky o spolupráci v boji proti nedovolenému obchodovaniu s omamnými látkami, psychotropnými látkami a drogovými prekurzormi,
Návrh na zmenu a doplnenie Zmluvy medzi SR a Ukrajinou o malom pohraničnom styku z 30. mája 2008,
Dohoda o vojnových hroboch s Ukrajinou a Francúzskou republikou,
Dohoda o zrušení vízovej povinnosti pre držiteľov diplomatických pasov s Ekvádorskou republikou, Ománskym sultanátom, Spojenými arabskými emirátmi, Kubou a Jamajkou,
Dohoda o policajnej spolupráci s Nemeckom, Kolumbijskou republikou, Čiernohorskou republikou, Francúzskom, Spojenými štátmi americkými a Litvou,
Dohoda o spolupráci v oblasti ochrany v prípade prírodných a iných katastrof so Srbskom,
Dohoda o readmisii s Libanonskou republikou, Sýrskou republikou, Českou republikou, Rakúskou republikou, Maďarskou republikou, Poľskou republikou,
Vykonávacie protokoly na bilaterálnej úrovni uzatvárané na základe dohôd medzi Európskym spoločenstvom a tretími krajinami s Ukrajinou, Čiernohorskou republikou, Macedónskou republikou, Bosnou a Hercegovinou,
Dohoda o pracovnej dovolenke s Novým Zélandom a Austráliou,
Zmluva o vzájomnom uznávaní a výmene alebo vydávaní vodičských preukazov s Japonskom,
Opčného protokolu k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu.

V roku 2011 predpokladá MV SR podpis nasledujúcich medzinárodných zmlúv: 
Dohoda medzi vládou SR a vládou Maďarskej republiky o vojnových hroboch,
Dohoda medzi vládou SR a Kabinetom ministrov Ukrajiny o vojnových hroboch,
Dohoda medzi vládou SR a vládou Nového Zélandu o programe pracovnej dovolenky,
Zmluva medzi SR a Ukrajinou, ktorou sa mení a dopĺňa Zmluva medzi SR a Ukrajinou o malom pohraničnom styku z 30. mája 2008,
Opčný protokol k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu.

		MV SR plnilo v roku 2010 záväzky vyplývajúce zo zmlúv uzavretých s jednotlivými štátmi v súlade so zameraním zahraničnej politiky SR a potrebami a záujmami vyplývajúcimi z jeho pôsobnosti. Na základe vyhodnotenia plnenia medzinárodných zmlúv možno konštatovať, že uzatvorené medzinárodné zmluvy boli v roku 2010 v prevažnej miere plnené.
		MV SR plní taktiež medzinárodné záväzky vyplývajúce z dvojstranných  a mnohostranných zmlúv, ktorých gestorom sú iné ministerstvá alebo ostatné ústredné orgány štátnej správy.

A.11.   Ministerstvo zahraničných vecí SR

Ministerstvo zahraničných vecí Slovenskej republiky (MZV SR) je gestorom základných politických zmlúv, zmlúv v oblasti ľudských práv a zmlúv uzavretých v rámci OSN a iných medzinárodných vládnych organizácií, ak uzavieranie týchto zmlúv nepatrí inému ministerstvu. V priebehu hodnoteného obdobia nedošlo pri uplatňovaní existujúcich dvojstranných či multilaterálnych zmluvných dokumentov k porušeniu zmluvno-právnych záväzkov zo strany jednotlivých krajín voči SR.

Medzinárodné zmluvy v rámci OSN a plnenie záväzkov v rámci systému OSN
V roku 2010 neboli zaznamenané žiadne závažné problémy v súvislosti s aplikáciou medzinárodných zmlúv v rámci OSN. Stále misie SR pri OSN v New Yorku, Ženeve a Viedni aktívne spolupôsobili pri plnení medzinárodných záväzkov.

Oblasť odzbrojenia, kontroly zbrojenia a nešírenia zbraní hromadného ničenia
V roku 2010 neboli v oblasti odzbrojenia, kontroly zbrojenia a nešírenia zbraní hromadného ničenia uzatvorené žiadne medzinárodné zmluvy a nie sú známe žiadne porušenia pri plnení medzinárodných zmluvných záväzkov.

Ochrana a podpora ľudských práv

Mnohostranné medzinárodné zmluvy
- v rámci OSN

Dohovor o odstránení všetkých foriem diskriminácie žien
V rámci follow-up procedúry zaslala SR v máji 2010 doplňujúce informácie k plneniu niektorých odporúčaní Výboru pre odstránenie diskriminácie žien uvedených v záverečnom stanovisku výboru po posudzovaní druhej, tretej a štvrtej periodickej správy SR vo februári 2007. Piatu a šiestu periodickú správu o implementácii ustanovení dohovoru má SR predložiť v roku 2014. 

Medzinárodný dohovor o odstránení všetkých foriem rasovej diskriminácie
Po prerokovaní šiestej, siedmej a ôsmej periodickej správy SR k Medzinárodnému dohovoru o odstránení všetkých foriem rasovej diskriminácie pred Výborom pre odstránenie rasovej diskriminácie v dňoch 16.-17. februára 2010 bol materiál obsahujúci Záverečné stanovisko prerokovaný na zasadnutí vlády SR dňa 3. novembra 2010 (uznesenie č. 756). Deviatu a desiatu periodickú správu o implementácií ustanovení dohovoru má SR predložiť v máji 2012.

Medzinárodný pakt o občianskych a politických právach
Na základe žiadosti Výboru pre ľudské práva odpovedala SR na doplňujúce otázky položené v súvislosti s treťou periodickou správou, ktorá bola výboru predložená v júni 2009. Jej posudzovanie sa uskutoční  16.-17. marca 2011. 

Medzinárodný pakt o hospodárskych, sociálnych a kultúrnych právach
V roku 2010 nedošlo k sledovaným skutočnostiam. Druhú periodickú správu predloženú Výboru pre hospodárske, sociálne a kultúrne práva v júni 2009 bude výbor predbežne posudzovať v máji 2011 a následne v roku 2012 aj za účasti delegácie SR.

Opčný protokol k Medzinárodnému paktu o hospodárskych, sociálnych a kultúrnych právach
SR podpísala opčný protokol v roku 2009 a na základe uznesenia vlády SR z 9. septembra 2009 (č. 623) bude v marci 2011 vláde SR predložený návrh na ďalšie opatrenia.

Dohovor o právach dieťaťa
V roku 2010 nedošlo k sledovaným skutočnostiam. Tretiu, štvrtú a piatu správu o implementácii ustanovení dohovoru má SR Výboru OSN pre práva dieťaťa predložiť v roku 2013.

Opčný protokol k Dohovoru o právach dieťaťa o obchodovaní s deťmi, detskej prostitúcii a detskej pornografii 
Posudzovanie východiskovej správy SR o implementácii ustanovení protokolu z roku 2009 bude výbor posudzovať spolu s periodickou správou k Dohovoru o právach dieťaťa, po roku 2013.

Opčný protokol k Dohovoru o právach dieťaťa o účasti detí v ozbrojených konfliktoch
Posudzovanie východiskovej správy SR o implementácii ustanovení protokolu z roku 2009 bude výbor posudzovať spolu s periodickou správou k Dohovoru o právach dieťaťa, po roku 2013.

Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu
Vláda SR na svojom rokovaní dňa 25. mája 2010 schválila materiál obsahujúci správu z prerokovania druhej periodickej správy SR podľa Dohovoru proti mučeniu a záverečné stanovisko výboru proti mučeniu, ktoré obsahuje odporúčania na zlepšenie implementácie dohovoru. Tretiu periodickú správu o implementácii ustanovení dohovoru má SR predložiť v roku 2013.

- v rámci Rady Európy
Rámcový dohovor na ochranu národnostných menšín 
SR sa v súčasnosti nachádza v treťom kole monitoringu plnenia záväzkov vyplývajúcich z Rámcového dohovoru na ochranu národnostných menšín (RDNM). Správu o implementácii preložila SR v máji 2009. Svoju hodnotiacu správu o SR prijal Poradný výbor RDNM v máji 2010. K jej obsahu sa SR vyjadrila cestou pripojenia písomného stanoviska, ktoré bolo spolu so správou zverejnené v januári 2011. Následne prijme Výbor ministrov Rady Európy rezolúciu o implementácii Rámcového dohovoru v SR. MZV SR podporuje myšlienku uskutočnenia follow-up seminára pre národnostné menšiny a štátnu správu po skončení monitorovacieho kola. 

Európska charta regionálnych alebo menšinových jazykov 
V roku 2010 MZV SR oboznámilo vládu SR s odporúčaniami Výboru ministrov Rady Európy zo dňa 18. novembra 2009 týkajúcimi sa vyhodnotenia implementácie charty v podmienkach SR. Vláda SR 11. augusta 2010 prijala uznesenie č. 528, ktorým uložila príslušným rezortom oboznámiť sa s týmito odporúčaniami, posúdiť možnosť ich realizácie a informovať MZV SR o prijatých opatreniach. Tretiu periodickú správu o plnení charty SR predloží v roku 2012.

Dvojstranné medzinárodné zmluvy
Zmluva o dobrom susedstve a priateľskej spolupráci medzi SR a MR  (čl. 15)
Na základe zmluvy bolo zriadených 12 zmiešaných komisií, k zintenzívneniu činnosti ktorých došlo v priebehu roka 2010.

Dohoda medzi vládou SR a vládou MR o vzájomnej podpore národnostných menšín v oblasti vzdelávania a kultúry
Dohoda nadobudla na základe článku 8 platnosť dňa 14. februára 2004. Vláda SR uznesením č. 487 zo dňa 26. mája 2004 poverila vykonávaním dohody vo vzťahu k slovenskej národnostnej menšine žijúcej na území MR splnomocnenca vlády SR pre zahraničných Slovákov (dnes Úrad pre Slovákov žijúcich v zahraničí) v spolupráci s ministerstvom školstva, ministrom kultúry a ministrom zahraničných vecí.
 	V zmysle článku 6 vykonávanie dohody posudzuje raz ročne zmiešaná slovensko-maďarská komisia pre záležitosti menšín. V roku 2010 sa plenárne zasadnutie zmiešanej komisie nekonalo, vykonávanie dohody bolo posúdené na X. plenárnom zasadnutí, ktoré sa konalo dňa  2. februára 2011 v Bratislave. 

Konzulárna oblasť
Ťažiskové dvojstranné a mnohostranné medzinárodné zmluvy v oblasti konzulárnej a vízovej agendy  sú predovšetkým Viedenský dohovor o konzulárnych stykoch (1963), Vízový kódex (5. 4. 2010), ďalšie dohody v oblasti vízovej, ako aj dohody o právnych vzťahoch v občianskych, rodinných, pracovných a trestných veciach. 
Vychádzajúc z informácií jednotlivých ZÚ SR, nedochádza pri plnení uvedených, ako aj ďalších medzinárodných právnych aktov v konzulárnej a vízovej oblasti k väčším problémom. V niekoľkých prípadoch zaznamenali ZÚ SR pochybenia zo strany druhej zmluvnej strany, ktoré však nepovažujeme za zásadné a podstatné. 
Vzhľadom na Holandské Antily sa navrhuje revízia Dohovoru medzi SR a Holandským kráľovstvom týkajúceho sa automatickej výmeny informácií ohľadom príjmu z úspor vo forme výplat z úroku.  

V konzulárnej oblasti  boli uzavreté tieto medzinárodné zmluvy:
Dohoda medzi Ministerstvom zahraničných vecí SR a Ministerstvom zahraničných vecí Maďarskej republiky o zastupovaní pri vydávaní víz -  MR zastupuje SR v Moldavsku, Albánsku a v Saudskoarabskom kráľovstve,
Dohoda medzi Ministerstvom zahraničných vecí SR a Ministerstvom zahraničných vecí Slovinskej republiky o vzájomnom zastupovaní prostredníctvom diplomatických misií a konzulárnych úradov svojich štátov vo vízovom konaní;  zatiaľ sa nevykonáva, v štádiu finalizácie je vykonávací protokol; Slovinsko bude SR zastupovať v Čiernej Hore a SR bude zastupovať Slovinsko v Rumunsku, na Cypre a na GK v Užhorode,

Dohoda medzi vládou SR a spolkovou vládou Rakúskej republiky o vzájomnom zastupovaní prostredníctvom diplomatických misií a konzulárnych úradov svojich štátov v konaní o udelenie víza; zatiaľ sa nevykonáva, vykonávací protokol je pripravený na podpis; Rakúsko bude SR zastupovať v Jordánsku a v Libanone.

Dohoda medzi vládou Slovenskej republiky a vládou Poľskej republiky o vzájomnom zastupovaní pri vydávaní víz – na slovenskej strane je dohoda pripravená na podpis a čaká sa na ukončenie schvaľovacieho procesu v Poľskej republike, podpis dohody sa predpokladá v priebehu prvého polroka 2011.

Rozvojová pomoc
V rámci oficiálnej rozvojovej pomoci bola uzatvorená Dohoda medzi vládou SR a vládou Moldavskej republiky o rozvojovej spolupráci, ktorá nadobudla platnosť 17. septembra 2010 a 27. januára 2010 nadobudla platnosť Dohoda medzi vládou Slovenskej republiky a vládou Srbskej republiky o rozvojovej spolupráci.  
Návrh Dohody o rozvojovej spolupráci medzi vládou SR a Radou ministrov Bosny a Hercegoviny, ktorú má v gescii MZV SR stroskotal na neochote BaH. Vzhľadom k nejasnej politickej konštelácií v krajine, sa pravdepodobne nepodarí uzatvoriť uvedenú zmluvu do konca roka 2011. 

Oblasť vzdelávania, kultúry, vedy, športu a mládeže
V roku 2010 boli podpísané tieto medzinárodné zmluvy: 
Dohoda medzi vládou SR a vládou Indonézskej republiky o spolupráci v oblasti vedy, vzdelávania, kultúry, športu a mládež, 
Protokol o spolupráci medzi Ministerstvom zahraničných vecí SR a Ministerstvom zahraničných vecí Ukrajiny, 
Memorandum o porozumení medzi Ministerstvom zahraničných vecí SR a Ministerstvom zahraničných vecí Srbskej Republiky o spolupráci v oblasti európskej integrácie, 
Memorandum o spolupráci medzi Diplomatickou akadémiou Ministerstvom zahraničných vecí SR a Diplomatickou akadémiou Srbska, 
Memorandum o porozumení medzi Ministerstvom zahraničných vecí SR a Ministerstvom zahraničných vecí a európskej integrácie Chorvátskej republiky, 

V prípravnom štádiu sú nasledujúce medzinárodné zmluvy:
Dohoda medzi vládou SR a vládou Kenskej republiky o vzájomnej spolupráci v oblasti kultúry,
Dohoda o spolupráci v oblasti školstva, kultúry, mládeže a športu medzi vládou SR a vládou Spojených štátov mexických,
Dohoda medzi vládou SR a vládou Talianskej republiky o spolupráci v oblasti kultúry, vzdelávania, vedy a techniky,
Dohoda o spolupráci medzi SR a Irackou republikou v oblasti kultúry, školstva a o vzájomnom uznávaní dokladov o vzdelaní a dokladov o vedeckých hodnostiach a tituloch ,
Dohoda v oblasti kultúrnej a mediálnej spolupráce medzi vládou SR a vládou Veľkej líbyjskej arabskej ľudovej socialistickej džamahírije,
Dohoda o spolupráci medzi Ministerstvom zahraničných vecí  SR a Ministerstvom zahraničných vecí a európskych integrácií Čiernej Hory a Dohoda o spolupráci v oblasti európskych integrácií. 
Dohoda o spolupráci medzi vládou SR a vládou Flámska (agenda bola delimitovaná z ÚV SR na MZV SR). 

Zmiešané zmluvy
MZV SR je gestorom viacerých zmiešaných zmlúv na vnútroštátnej úrovni. Ide prevažne o asociačné zmluvy uzavierané v zdieľanej právomoci. To znamená, že ich uzaviera EÚ (resp. pôvodne ES) a jej členské štáty a nečlenský štát v rámci zdieľanej právomoci. 
V roku 2010 bola podpísaná Rámcová dohoda medzi Európskou úniou a jej členskými štátmi na jednej strane a Kórejskou republikou na strane druhej. Dohoda, v súlade so svojím článkom 49 ods. 1, nadobudne platnosť prvým dňom mesiaca, ktorý nasleduje po dni, keď si strany navzájom oznámia ukončenie právnych postupov, ktoré sú nevyhnutné na nadobudnutie platnosti tejto dohody stanovené vnútroštátnymi právnymi predpismi.

V roku 2010 ratifikoval prezident SR Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej. Dohoda, v súlade so svojím článkom 138 nadobudne platnosť prvým dňom druhého mesiaca nasledujúceho po uložení poslednej ratifikačnej listiny, resp. aktu o schválení dohody zo strany EÚ u depozitára dohody.
V roku 2010 nadobudli platnosť:
Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej, ktorá  nadobudla platnosť 1. mája 2010 a Dohoda o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Tadžickou republikou na strane druhej, platná od  1. januára 2010. 

V súvislosti s plnením Dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (tzv. Aarhuský dohovor),  ktorého gestorom je MŽP SR, Výbor pre súlad s Aarhuským dohovorom na základe oznámenia verejnosti na rozhodovaní vo veci zmeny projektu JE Mochovce 3 a 4 a začiatkom tohto roku prijal záver, v ktorom konštatoval porušenie dohovoru a prijal odporúčanie pre stretnutie zmluvných strán dohovoru (začiatok leta 2011). Stretnutie ZS má SR odporúčať prehodnotiť svoju legislatívu.

A.12.  Ministerstvo zdravotníctva SR

Ministerstvo zdravotníctva Slovenskej republiky (MZ SR) je gestorom medzinárodných zmlúv v oblasti zdravotníctva a lekárskych vied na ich základe sa uzatvárajú tiež rezortné programy spolupráce na obdobie niekoľkých rokov. 
V roku 2010 bola uzavretá Dohoda medzi Ministerstvom zdravotníctva SR a Ministerstvom zdravotníctva Irackej republiky o spolupráci v oblasti zdravotníctva. Dohoda upravuje oblasti a formy spolupráce, ako aj s tým súvisiace organizačné a finančné podmienky. V súčasnosti iracká strana prejavila záujem aktivovať jednotlivé body dohody a v tejto súvislosti sa pripravujú rokovania v priebehu februára 2011.
V r. 2011 sa predpokladá rokovanie s Cyprom a Arménskom, ktoré prejavili záujem o uzatvorenie dvojstranných dohôd. 
Do pôsobnosti MZ SR patrí tiež oblasť zdravotného poistenia v dohode o sociálnom zabezpečení so Srbskom, ktorej gestorom je MPSVR SR. 

A.14. 	Ministerstvo životného prostredia SR

Ministerstvo životného prostredia Slovenskej republiky (MŽP SR) je gestorom zmlúv v oblasti životného prostredia. Hlavné úsilie v oblasti dvojstrannej spolupráce sa sústredilo na spoluprácu so susednými krajinami v záujme stimulovania cezhraničnej a euroregionálnej spolupráce s Českou republikou, Poľskom, Rakúskom, Ukrajinou a Maďarskom. Nosnými témami stretnutí a náplňou projektov so susednými štátmi bola intenzifikácia spolupráce prispievajúca hlavne k rozvoju prihraničných regiónov. 
	Osobitne je možné vyzdvihnúť rokovania so susednými štátmi, s Rakúskom, Maďarskom, Českou republikou a Ukrajinou pri prerokovávaní návrhov projektov s možným cezhraničným dopadom na životné prostredie. Prerokovanie projektov sa realizovalo v zmysle záväzkov vyplývajúcich z Dohovoru EHK OSN o posudzovaní vplyvov na životné prostredie prechádzajúcich hranice štátov.
V roku 2010 SR pristúpila k Dodatku č. 2 k Dohode o ochrane netopierov v Európe a platnosť nadobudol Protokol o strategickom environmentálnom hodnotení k Dohovoru Európskej hospodárskej komisie OSN o hodnotení vplyvov na životné prostredie presahujúcich štátne hranice.
	Zámerom rezortu životného prostredia pre rok 2011 je pokračovať v rokovaniach  o dohodách s Maďarskom, Ukrajinou, Českou republikou a Poľskom pre oblasť posudzovania vplyvov na životné prostredie, čo vyplýva  z Dohovoru EHK OSN o posudzovaní vplyvov na životné prostredie prechádzajúcich hranice štátov ako aj o dohodách, ktoré budú špecifikovať a metodicky  upravovať spoluprácu v určitých oblastiach  životného prostredia. S Českou republikou sa predpokladá uzavretie rezortnej dohody o spolupráci o environmentálnom vzdelávaní.

B.  Ostatné ústredné orgány štátnej správy

Gestorom medzinárodnej zmluvy môže byť aj iný ústredný orgán štátnej správy SR. Z týchto ústredných orgánov štátnej správy sú gestormi medzinárodných zmlúv najmä: 

B.1.  Národný bezpečnostný úrad SR

Národný  bezpečnostný   úrad SR (NBÚ) vo svojej gescii uzatvára zmluvy v oblasti ochrany utajovaných skutočností. 
V r. 2010 boli podpísané dve dohody - Dohoda medzi vládou SR a vládou Francúzskej republiky o výmene a vzájomnej ochrane utajovaných skutočností a Dohoda medzi vládou SR a vládou Cyperskej republiky o vzájomnej ochrane utajovaných skutočností. Platnosť nadobudla Dohoda medzi vládou SR a výborom ministrov Albánskej republiky o vzájomnej ochrane utajovaných skutočností o výmene a vzájomnej ochrane utajovaných skutočností a Dohoda medzi vládou SR a vládou Chorvátskej republiky o vzájomnej ochrane utajovaných skutočností .
Záujem o uzatvorenie dohody  prejavili  Spojené arabské emiráty a dlhodobo sa pracuje na dohode s Indickou republikou. 
S Maďarskom sa uskutočnilo niekoľko rokovaní, ale v dôsledku zmeny tamojšej vnútroštátnej legislatívy bude potrebné celý proces zopakovať s maďarským NBÚ, ktorého vznik sa stále odkladá. 

NBÚ opakovane vyzval zahraničných partnerov na začatie prác na všeobecnej dohode o ochrane utajovaných skutočností (nielen vojenského, resp. obranného charakteru) s USA a Veľkou Britániou.  
V r. 2011 sa predpokladá podpis dvojstranných dohôd s Holandskom, Luxemburskom a  s Poľskom. Predpokladajú sa rokovania s Belgickom, Írskom, prípadne s Južnou Kóreou.

V uplynulom roku neboli zaznamenané žiadne konkrétne porušenia zmlúv zmluvnými partnermi.

B.2.  Úrad jadrového dozoru SR

V pôsobnosti Úradu jadrového dozoru SR (ÚJD SR) sú medzinárodné zmluvy v oblasti nešírenia jadrových zbraní, jadrovej bezpečnosti a mierového využívania jadrovej energie.
V septembri 2010 bola vo Viedni podpísaná Obnovená dohoda medzi Úradom jadrového dozoru SR a Komisiou jadrového dozoru USA o výmene technických informácií a o spolupráci v oblasti jadrovej bezpečnosti.

V roku 2011 ÚJD SR nepredpokladá uzatvorenie  žiadnej medzinárodnej zmluvy. 

Plnenie medzinárodných zmlúv je bezproblémové a jednoznačne prispieva k budovaniu pozitívneho medzinárodného postavenia SR v oblasti mierového využívania jadrovej energie. 

B.3. Úrad pre  normalizáciu, metrológiu a skúšobníctvo SR

Úrad pre normalizáciu, metrológiu a skúšobníctvo SR uzaviera výlučne medzinárodné dohody o spolupráci a uznávaní výsledkov skúšok, ktoré sa vzťahujú iba na priemyselné výrobky. 
V  roku 2010 bol v gescii úradu uzatvorený Protokol o  spolupráci medzi Úradom pre normalizáciu, metrológiu a skúšobníctvo SR a Štátnym  úradom pre normalizáciu Bieloruskej republiky a  Dohoda o spolupráci medzi Úradom pre normalizáciu, metrológiu a skúšobníctvo SR a Štátnym výborom Ukrajiny pre technickú reguláciu a spotrebiteľskú politiku v oblasti normalizácie, metrológie a posudzovania zhody.

V roku 2011 úrad predpokladá uzatvorenie dohody s Národným inštitútom pre normalizáciu a metrológiu Moldavskej republiky. 

V sledovanom období nebolo zo strany gestora zaznamenané žiadne závažné porušenie zmlúv zmluvnými partnermi.

B.4. Úrad priemyselného vlastníctva SR

V roku 2010 SR pristúpila k Singapurskému dohovoru o práve ochrannej známky, ktorý pre ňu nadobudol platnosť 16. mája 2010.

V uplynulom roku neboli zaznamenané žiadne konkrétne porušenia zmlúv zmluvnými partnermi.

B.5. Správa štátnych hmotných rezerv SR

Správa štátnych hmotných rezerv SR neuzavrela v uplynulom roku žiadnu dvojstrannú ani mnohostrannú medzinárodnú zmluvu.
V roku 2011 sa pripravuje uzavretie Memoranda o porozumení s Českou správou štátnych hmotných rezerv.

Záver
Na základe podkladových materiálov predložených gestormi je možné konštatovať, že medzinárodné zmluvné dokumenty, ktorými je SR viazaná, sa až na spomenuté prípady vykonávajú riadne a bezproblémovo, čo potvrdzuje rovnoprávne a suverénne miesto, ktoré SR zaujíma v svetovom spoločenstve.
Účelom tohto materiálu je podať komplexnú informáciu o vykonávaní medzinárodných zmlúv. V informácii sú uvedené najmä prípady, kde sa pri vykonávaní medzinárodných zmlúv vyskytujú určité problémy. Gestori jednotlivých zmluvných dokumentov ich postupne riešia, resp. pripravujú ich riešenie v spolupráci s druhou zmluvnou stranou, a to všetko na rezortnej úrovni. Na úrovni vlády SR nie je preto potrebné prijímať osobitné opatrenia. Odporúča sa postupovať spôsobom, ktorý uvádzajú gestori jednotlivých medzinárodných zmlúv. 
V kontexte vyššie uvedeného je možné konštatovať, že zmluvná základňa SR je stabilizovaná a  bude sa naďalej vyvíjať v súlade s medzinárodnými záväzkami prijatými na regionálnej aj na univerzálnej úrovni.